**OBRAZLOŽENJE**

**Nacrta prijedloga Pravilnika o provedbi**

**postupaka jednostavne nabave**

Sukladno članku 6. stavak 1. Zakona o javnoj nabavi („Narodne novine“, broj: 120/16, 114/22), Općina Starigrad je javni naručitelj te je prilikom nabave roba, usluga, radova te provedbe projektnih natječaja obvezna primjenjivati odredbe Zakona o javnoj nabavi na način koji omogućava učinkovitu javnu nabavu te ekonomično i svrhovito trošenje javnih sredstava.

Člankom 12. stavak 1. točka 1. Zakona o javnoj nabavi („Narodne novine“, broj: 120/16, 114/22) je propisano da se odredbe Zakona o javnoj nabavi ne primjenjuju na nabavu robe i usluga te provedbu projektnih natječaja procijenjene vrijednosti manje od 26.540,00 EUR te nabavu radova procijenjene vrijednosti manje od 66.360,00 EUR.

Budući da je člankom 15. Zakona o javnoj nabavi („Narodne novine“, broj: 120/16, 114/22) definirano da je jednostavna nabava do vrijednosti pragova iz članka 12. stavak 1. Zakona o javnoj nabavi („Narodne novine“, broj: 120/16, 114/22) te da pravila, uvjete i postupke jednostavne nabave utvrđuje javni naručitelj općim aktom, uzimajući u obzir načela javne nabave te mogućnost primjene elektroničkih sredstava komunikacije pristupilo se izradi nacrta prijedloga Pravilnika o provedbi postupaka jednostavne nabave. Jedan od razloga donošenja predmetnog pravilnika je i usklada sa Zakonom o uvođenju eura kao službene valute u Republici Hrvatskoj („Narodne novine“, broj 57/22, 88/22).

Člankom 11. Zakona o pravu na pristup informacijama („Narodne novine“, broj: 25/13, 85/15, 69/22) tijela državne uprave, druga državna tijela, jedinice lokalne i područne (regionalne) samouprave i pravne osobe s javnim ovlastima dužni su provoditi savjetovanje s javnošću pri donošenju zakona i podzakonskih propisa, a pri donošenju općih akata odnosno drugih strateških ili planskih dokumenta kad se njima utječe na interese građana i pravnih osoba. Kako je Pravilnik o provedbi postupaka jednostavne nabave opći akt koji pruža mogućnost sudjelovanja različitih potencijalnih gospodarskih subjekata u postupku jednostavne nabave provest će se postupak savjetovanja sa zainteresiranom javnošću.

Ciljevi koji se žele postići savjetovanjem s javnošću su upoznavanje građana i zainteresirane javnosti o sadržaju Nacrta prijedloga Pravilnika o provedbi postupaka jednostavne nabave i načinu na koji je ova problematika uređena.